b'\n_START_ARTICLE_\nSankt Croix\n_START_SECTION_\nF\xc3\xb8r koloniseringen\n_START_PARAGRAPH_\n\xc3\x98en var oprindeligt beboet af taino og caribere. Man kan af og til st\xc3\xb8de p\xc3\xa5 at \xc3\xb8erne var befolket af arawak, men denne betegnelse bruges nu til dags om oprindelige befolkninger l\xc3\xa6ngere vestp\xc3\xa5 og p\xc3\xa5 det sydamerikanske kontinent og den f\xc3\xb8rn\xc3\xa6vnte betegnelse taino bruges i stedet. I 1493 blev \xc3\xb8en opdaget af den spanske s\xc3\xb8farer og opdagelsesrejsende Christoffer Columbus. Han gik i land p\xc3\xa5 \xc3\xb8en, som han d\xc3\xb8bte Santa Cruz ("det hellige kors"). Det f\xc3\xb8rste dokumenterede sammenst\xc3\xb8d mellem den nye verdens oprindelige befolkning og europ\xc3\xa6ere (Columbus og hans m\xc3\xa6nd) fandt sted ved Salt River Bay p\xc3\xa5 Sankt Croix i november 1493.\n_START_SECTION_\nKolonisering\n_START_PARAGRAPH_\nSpanierne erkl\xc3\xa6rede \xc3\xb8en for deres, fordi Christoffer Columbus havde fundet den. Spanierne var p\xc3\xa5 det tidspunkt konstant i krig med Cariberne. I 1590\'erne var alle caribere p\xc3\xa5 \xc3\xb8en enten udryddet eller sendt til andre spanske kolonier som slaver. Da var spanierne ogs\xc3\xa5 blevet tr\xc3\xa6tte af \xc3\xb8en. D\xc3\xa5rligt vejr var den vigtigste grund til, at de sidste forlod \xc3\xb8en i 1596, og samme \xc3\xa5r blev den beskrevet som "fuldst\xc3\xa6ndig \xc3\xb8de"._NEWLINE_I f\xc3\xb8rste del af 1600-tallet sendte b\xc3\xa5de England og Holland kolonister til \xc3\xb8en. De delte den mellem sig: Holland fik den \xc3\xb8stlige del og England den vestlige. Der udbr\xc3\xb8d konflikt, da den engelske guvern\xc3\xb8r blev skudt af den hollandske under en visit p\xc3\xa5 den hollandske del af Sankt Croix. Efter en r\xc3\xa6kke kampe forlod holl\xc3\xa6nderne \xc3\xb8en, og engl\xc3\xa6nderne var nu alene tilbage._NEWLINE_I 1650 vendte spanierne tilbage. Med fem skibe og 1.200 soldater angreb de Sankt Croix og slog alle ihjel, som ikke n\xc3\xa5ede at flygte. Spanierne n\xc3\xa5ede lige at f\xc3\xa5 bygget et fort, som var det eneste beboede sted p\xc3\xa5 \xc3\xb8en i 1650. I 1651 var det Frankrigs tur til at oprette en koloni. Kun 10 \xc3\xa5r efter at franskm\xc3\xa6ndene havde etableret sig, k\xc3\xb8bte den franske guvern\xc3\xb8r p\xc3\xa5 St. Kitts, de Poincy, \xc3\xb8en som sin private ejendom. Han gav i 1653 \xc3\xb8en til Malteserordenen, som ikke forstod sig p\xc3\xa5 kolonisme. I 1665 k\xc3\xb8bte Det fransk-vestindiske Kompagni \xc3\xb8en, og handelen blomstrede med sukker, tobak og bomuld. Sankte Croix blev underlagt den franske krone i 1674; da guvern\xc3\xb8ren d\xc3\xb8de, m\xc3\xa6rkede \xc3\xb8en en markant nedgang, hvilket f\xc3\xb8rte til at Sankt Croix i 1695 blev forladt.\n_START_SECTION_\nAmerikansk kolonisering og modernisering\n_START_PARAGRAPH_\nI 1917 blev Sankt Croix solgt til USA sammen med resten af Dansk Vestindien.'